Taksitoiminnan sääntelyä pitäisi purkaa, ehdottaa taksiyritys Kajonin toimitusjohtaja Jari Kujala Uuden Suomen haastattelussa.

Kujala avautuu suorasanaisesti taksitoiminnan sääntelyn ongelmista: hinnat ovat nousseet monen asiakkaan ulottumattomiin, mikä ei ole taksiyrittäjienkään etu. Hänen mielestään taksitoimintaan liittyvää sääntelyä pitäisi purkaa, jotta kilpailua olisi enemmän ja hinnat laskisivat.

–Kun kaikki kilpailu on myös epäreilulla tavalla estetty, kaikki kuljetukset ajetaan aina taksien maksimitaksalla. Se tie on nyt tullut loppuunsa. Sen näkee kaikki, Kujala sanoo.

Epäreilulla kilpailulla Kujala viittaa viranomaisten lupapolitiikkaan, jonka hän väittää olevan ”erittäin agressivista” kasvuhakuisia kuljetusyrityksiä kohtaan.

Nykyinen sääntely johtaa Kujalan mukaan siihen, että taksien ei kannata laskea hintojaan. Tämä taas johtuu siitä, että hintojen lasku ei merkitse lisää kyytejä, koska lisäkyytien saaminen edellyttäisi lisää autoja, joihin ei puolestaan saada lupia.

–Jos alan toimijoilla olisi mahdollisuus rakentaa kapasiteettia, se johtaisi siihen, että otettaisiin etunojaa, luotettaisiin omiin kykyihin, hankittaisiin kapasiteettia, mainostettaisiin, käytettäisiin hintaa aseena, tehtäisiin erikoistarjouksia, räätälöitäisiin palveluita ja pyrittäisiin siihen, että asiakkaat löytäisivät tämän toimijan ja käyttöaste paranisi. Silloin pystyttäisiin tarjoamaan edullisemmin palveluita. Mutta se on mahdotonta, kun taksilupien määrä perustuu tarveharkintaan, Kujala kertoo.

Hän ihmettelee ely-keskuksen tapaa jakaa taksilupia vain niille henkilöille, joilla ei ole yhtään taksilupaa ennestään.

–Se on käytännön tosiasia, että yhden auton autoilijalla ei ole mitään resursseja kehittää mitään uutta tälle markkinalle. Tämän vuoksi esimerkiksi digitalisaation hyödyntämisessä muusta talouselämästä ja ulkomaisista kilpailijoista jälkeen. Käsittääkseni alaa ollaan suojelemassa hengiltä, Kujala kertoo viitaten Uber-kyytipalveluun.

Voisi kuvitella, että monopoli olisi alan yritysten etu, koska hintoja voidaan silloin pitää korkeammalla. Kujala tyrmää tämän kuvitelman.

–Väitän, että tämä on tullut tiensä päähän. Se johtaa siihen, että autojen käyttöasteet ovat älyttömän matalia. Kun taksi esimerkiksi vie asiakkaan Kirkkonummelta Helsinkiin, sillä ei ole muuta mahdollisuutta kuin ajaa tyhjänä takaisin Kirkkonummelle. Asiakkaat maksavat sen hinnoissa, hän toteaa.

Kujalan mielestä ”Suomessa taksilla ajaminen alkaa olla järjettömän kallista”.

–Kukaan ei aja takseilla omalla rahallaan kuin viimeisessä hädässä, ja taas ensi vuonna vähätkin ajot ovat vielä kalliimpia, hän sanoo.

Taksiliitolla ei ole ollut Kujalan mukaan tarvetta eikä halua luoda erilaista prosessia, koska tähän asti on pärjätty. Hänen mukaansa muutama isompi toimija haluaa purkaa sääntelyä alalla. Kujala kertoo arvostavansa Taksiliitossa jäsenistön hyväksi tehtyä työtä, mutta korosta, että sääntelyn purkamisen tarpeesta ei olla jäsenistön kesken yksimielisiä.

–Suomessa on kaksi toimialaa, jota säädellään tarveharkintaisin perustein. Ensimmäinen on apteekkilupajärjestelmä ja toinen on taksilupajärjestelmä. Kaikki ymmärtävät, mitä erityispiirteitä apteekkitoimintaan liittyy. En ole tavannut vielä ketään, joka ymmärtäisi sen, miksi taksitoiminta olisi sellaista, että täyttämällä tietyt osaamisedellytykset ja tietyt yrittäjille asetettavat kriteerit, ihan niin kuin muillakin toimialoilla, ei voisi rajoittamatta harjoittaa, Kujala sanoo.

Anne Bernerin (kesk.) johtama liikenne- ja viestintäministeriö tekee parhaillaan isoa uudistusta keräämällä liikennettä ja sen palveluita koskevat lait liikennekaareksi. Berner on sanonut, että taksiliikenteen sääntelyä aiotaan vapauttaa.